A korosztályos válogatottakkal is szép sikereket ért el, 1997-ben az ifjúsági Európa-bajnokságon bronzérmes volt, két évvel később pedig megnyerték a bajnokságot. A junior válogatottal 2001-ben világbajnoki negyedik helyezett lett. A felnőtt válogatottban 2000-től tizenhét éven át volt válogatott, címeres mezben 270 mérkőzésen 696 gólt szerzett. Két olimpián vett részt, 2004-ben Athénban és 2012-ben Londonban ahol mind a kétszer a negyedik helyet szerezte meg a férfi kézilabda-válogatott. 2013 januárjában, a világbajnokság után, egy évre lemondta a válogatottságot. 2013 októberében Mocsai Lajos hívására visszatért a nemzeti csapatba, amellyel a 2017-es világbajnokság volt az utolsó világversenye.